Smernica Komisie 2004/29/ES
zo 4. marca 2004,
ktorou sa stanovujú vlastnosti a minimálne podmienky pre kontrolu odrôd viniča
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 68/193/EHS z 9. apríla 1968 o obchodovaní s materiálom na vegetatívne rozmnožovanie viniča [1], naposledy zmenenú smernicou 2003/61/ES [2], najmä na jej článok 5d ods. 2,
Keďže:
(1) Smernica Komisie 72/169/EHS zo 14. apríla 1972, ktorou sa určujú charakteristické znaky a minimálne podmienky kontrol odrôd vínnej révy [3], bola podstatne zmenená a doplnená [4]. V záujme jasnosti a zrozumiteľnosti by sa mala uvedená smernica kodifikovať.
(2) V súlade s ustanoveniami smernice 68/193/EHS sú členské štáty povinné zostaviť katalóg odrôd uznávaných pre certifikáciu a kontrolu štandardného množiteľského materiálu na ich území.
(3) Uznávanie odrôd je predmetom podmienok spoločenstva, ktoré by mali byť účinné prostredníctvom úradných inšpekcií a najmä poľných inšpekcií.
(4) Inšpekcie by mali pokrývať dostatočný počet vlastností, ktoré umožnia opis odrôd.
(5) Na úrovni spoločenstva by sa mali stanoviť minimálne vlastnosti, ktoré musia podliehať inšpekcii.
(6) Navyše by sa mali stanoviť minimálne podmienky na vykonávanie inšpekcií.
(7) Tieto vlastnosti a minimálne podmienky pre inšpekciu by sa mali stanoviť v zmysle súčasného stavu vedeckého a technického rozvoja.
(8) Opatrenia ustanovené v tejto smernici sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo.
(9) Táto smernica by nemala brať ohľad na povinnosti členských štátov súvisiace s lehotami pre transpozíciu smerníc uvedených v prílohe III, časť B do svojho vnútroštátneho práva.
PRIJALA TÚTO SMERNICU:
Článok 1
Členské štáty zabezpečia, aby úradné inšpekcie, vykonávané na uznávanie odrôd viniča, pokrývali aspoň vlastnosti uvedené v prílohe I.
Zabezpečia, aby boli v čase inšpekcií splnené minimálne podmienky uvedené v prílohe II.
Článok 2
Smernica 72/169/EHS, v znení smernice uvedenej v prílohe III, časť A, sa zrušuje bez toho, aby boli dotknuté povinnosti členských štátov súvisiace s lehotami pre transpozíciu smerníc uvedených v prílohe III, časť B do svojho vnútroštátneho práva.
Odkazy na zrušené smernice sa uvádzajú ako odkazy na túto smernicu a čítajú sa v súlade s korelačnou tabuľkou uvedenou v prílohe IV.
Článok 3
Táto smernica nadobúda účinnosť dvadsiaty deň odo dňa jej uverejnenia v Úradnom vestníku Európskej únie.
Článok 4
Táto smernica je adresovaná členským štátom.
V Bruseli 4. marca 2004